སྐྱེས་རབས་འདི་ནི་སློབ་དཔོན་དཔའ་བོས་སྟོན་པ་བཅོམ་ལྡན་འདས་ཀྱི་སྐྱེས་རབས་བརྒྱ་དང་བརྒྱད་མཛད་པར་དགོངས་ཏེ་སྟག་མོའི་སྐྱེས་པའི་རབས་ནས་བྱ་ཤིང་རྟ་མོར་སྐྱེས་པའི་རབས་ཀྱི་བར་དུ་སྐྱེས་རབས་སོ་བཞི་མཛད་རྗེས་རྩོམ་འཕྲོར་ལྷག་པར་གྲགས།འདི་ཉིད་ཀྱི་ཁ་སྐོང་དུ་དུས་རབས་བཅུ་གསུམ་པར་ཀརྨ་རང་བྱུང་རྡོ་རྗེས་སྐྱེས་རབས་བརྒྱ་བ་ཞེས་པའི་སྐྱེས་རབས་དྲུག་ཅུ་རེ་བདུན་གྱིས་ཁ་བསྐངས་ཏེ་རྫོགས་པར་མཛད་ཡོད།དེའི་མཚན་བྱང་དུ།སྟོན་པ་ཐམས་ཅད་མཁྱེན་པའི་སྐྱེས་རབས་ཕྲེང་།།བཅུ་ཕྲག་གསུམ་དང་བཞི་ནི་དཔའ་བོའི་སྟེ།།ཕྱི་ནས་རང་བྱུང་རྡོ་རྗེས་བདུན་ལྷག་པའི།།དྲུག་ཅུ་བརྒྱ་རྩ་རྫོགས་པར་མཛད།།ཞེས་གསུངས་པས་སྔ་ཕྱི་གཉིས་ལ་སྟོན་པའི་སྐྱེས་ཕྲེང་བརྒྱ་དང་གཅིག་མཛད།ད་དུང་འདི་ལ་ཡོངས་འཛིན་ཡེ་ཤེས་རྒྱལ་མཚན་གྱིས་སྐྱེས་རབས་སོ་བཞི་པའི་རྣམ་བཤད་ཐེག་ཆེན་གསལ་བའི་སྒྲོན་མེ་གླེགས་བམ་གསུམ་ཅན་མཛད་པ་བཅས་བོད་ཀྱི་མཁས་པ་སྔ་ཕྱི་མང་པོས་འདིའི་འགྲེལ་བ་དང་ཁ་སྐོང་།བསྡུས་དོན་བཅས་མཛད་པ་མ་ཟད།སྐྱེས་ཚོམས་གཉིས་ཞེས་ཧ་ཅང་གཙིགས་ཆེན་དུ་འཛིན་ཞིང་བསླབ་པ་སློབ་གཉེར་གྱི་རྒྱུན་སྲིངས་པ་ལ་བརྟེན་ནས་སྐྱེས་རབས་སོ་བཞི་པ་འདི་བོད་དུ་དར་ཁྱབ་ཆེན་པོར་བྱུང་ཡོད།སྐྱེས་རབས་འདིས་བོད་ཀྱི་རྩོམ་རིག་འཕེལ་རྒྱས་ཀྱི་བྱ་བ་ལའང་གཞོགས་འདེགས་ཀྱི་ནུས་པ་ཤུགས་ཆེར་བསྐྲུན་པ་མ་ཟད་རྒྱ་དཀར་ནག་གི་ཡུལ་དུ་ཆེས་ཆེར་དར།